શ્રીમતી ડ્રેસનર બેંતાળીસ વર્ષની ઉંમર કરતાં ઘણાં નાનાં લાગતાં હતાં. તેમની તબીયત પણ સારી હતી, એટલે પોતાની આર્થિક સ્થિતિનો ઉપયોગ કરીને તેમણે પોતાનું શરીર જાળવી રાખવાનું નક્કી કર્યું હતું. પોતાની શક્તિનું જે કોઈ આર્થિક મુલ્ય આંકી શકાય, અને તેનો જે કોઈ ઉપયોગ થઈ શકે તે કરવા માટે છેવટે શસ્ત્ર-સરંજામ મંત્રાલય અથવા યુદ્ધની અન્ય ઉપયોગી પાંખમાં પણ તેઓ જોડાઈ જવા માગતા હતા. પોતાને આવો વિચાર આવે એ વાત પર પણ એમને ભરોસો પડતો ન હતો. આજકાલ તો થોડી-ઘણી જાણકારી ધરાવનાર વ્યક્તિ પણ એટલું સમજતી હતી, કે એસએસ તો યહૂદીઓને એક મજૂર તરીકે જીવતા રાખવાની પણ વિરુદ્ધમાં હતી. એસએસ દ્વારા જ્યારે યહૂદીઓના આર્થિક મૂલ્યની અવગણના થઈ રહી હોય, ત્યારે ત્યારે પ્રશ્ન એ હતો કે આજના આ વાતાવરણમાં એક ફેક્ટરીમાં મામુલી ખરીદ અધિકારી તરીકે કામ કરતા એક યહૂદી જ્યૂડા ડ્રેસનરને કોણ બચાવવાનું હતું? જર્મન ગેરેજમાં મિકેનિક તરીકે કામ કરનાર જેનેક ડ્રેસનરને કોણ બચાવવાનું હતું, અને ડેન્કા ડ્રેસનર જેવી લ્યુફવેફની સફાઈ કામદાર સ્ત્રીઓને કોણ બચાવવાનું હતું?